นายเทพไท เสนพงศ์ ส.ส.นครศรีธรรมราช ปชป. ยก 4 ข้อค้าน วิษณุ ให้อภิปราย พ.ร.ก.พร้อมกันทั้ง 4 ฉบับ ชี้ คนฟังไม่สับสน มั่นใจ 4 พ.ร.ก.ผ่านฉลุย เหตุ ทุกพรรคยังไม่พร้อมเลือกตั้งวันที่ 26 พ.ค. นายเทพไท เสนพงศ์ ส.ส.นครศรีธรรมราช พรรคประชาธิปัตย์ กล่าวถึงการประชุมสภาผู้แทนราษฎร ในวันที่ 27-31 พฤษภาคม นี้ เพื่อพิจารณา พ.ร.ก. 4 ฉบับ และ พ.ร.ฎ. 1 ฉบับ ของรัฐบาลว่า จากการให้สัมภาษณ์ของ นายวิษณุ เครืองาม รองนายกฯ ต้องการจะให้มีการอภิปรายไปพร้อมกันทั้ง 4 ฉบับ หลังจากนั้น แยกลงมติทีละฉบับ ซึ่งส่วนตัวเห็นว่า การพิจารณา พ.ร.ก.ทั้ง 4 ฉบับรวมกัน จะก่อให้เกิดปัญหาในการอภิปรายหลายประการ เช่น1. รายละเอียด เนื้อหาของ พ.ร.ก.แต่ละฉบับ มีความแตกต่างกัน การพิจารณารวมกัน อาจทำให้เกิดปัญหาความลักลั่นของข้อมูล2. ระยะเวลาการอภิปรายของ ส.ส.แต่ละท่าน ถูกจำกัดเวลา ถ้าอภิปรายรวมกันทั้ง 4 ฉบับ อาจจะทำให้เวลาไม่เพียงพอต่อการอภิปรายได้3. การพิจารณารวมกัน จะทำให้ข้อมูลของการอภิปราย พ.ร.ก.แต่ละฉบับไม่ต่อเนื่อง ทำให้ประชาชนเกิดความสับสนในข้อมูลได้และ 4. การอภิปรายทีละฉบับ จะทำให้ ส.ส.ผู้อภิปราย มีการเตรียมข้อมูลของแต่ละฉบับได้สมบูรณ์มากกว่า ดังนั้นตนเห็นว่า ทั้งรัฐบาลและวิปทั้ง 2 ฝ่าย ควรจะปรึกษาหารือให้มีข้อสรุปที่ชัดเจน ตนจะเสนอความเห็นนี้ต่อที่ประชุม ส.ส.ของพรรค เพื่อให้วิปของพรรค นำไปเสนอต่อที่ประชุมวิปรัฐบาล เพื่อเห็นชอบให้มีการอภิปรายแยกทีละฉบับ เรียงลำดับกันไป จนกว่าจะมีการอภิปรายเสร็จสิ้น จึงค่อยนำมาลงมติทีละฉบับพร้อมกันในตอนสุดท้ายจะดีกว่าสำหรับการลงมติเห็นชอบ พ.ร.ก.ทั้ง 4 ฉบับ มั่นใจว่า สามารถผ่านความเห็นชอบได้อย่างแน่นอน เพราะ ส.ส.ฝ่ายรัฐบาลทุกคน จะต้องลงมติเห็นชอบตามมติของวิปรัฐบาล เพราะเป็นกฎหมายสำคัญของรัฐบาล ถ้า พ.ร.ก 4 ฉบับนี้โหวตไม่ผ่าน ตามมารยาททางการเมือง รัฐบาลก็ต้องแสดงความรับผิดชอบ ไม่ยุบสภา ก็ต้องลาออก ซึ่งยังไม่มีพรรคการเมืองใด พร้อมจะรับความเปลี่ยนแปลงทางการเมืองในขณะนี้ แต่อาจจะมีสมาชิกหลายคนใช้สิทธิ์อภิปรายนำเสนอข้อมูล ข้อเสนอแนะ ข้อท้วงติง หรือตั้งข้อสังเกตในบางประเด็น เพื่อให้รัฐบาลได้นำไปปรับปรุงแก้ไขจุดบกพร่องของ พ.ร.ก.ทั้ง 4 ฉบับ เพื่อให้มีประสิทธิภาพในทางปฏิบัติต่อไป นายเทพไท กล่าว
นายเทพไท เสนพงศ์ ส.ส.นครศรีธรรมราช ปชป. ยก 4 ข้อค้าน วิษณุ ให้อภิปราย พ.ร.ก.พร้อมกันทั้ง 4 ฉบับ ชี้ คนฟังไม่สับสน มั่นใจ 4 พ.ร.ก.ผ่านฉลุย เหตุ ทุกพรรคยังไม่พร้อมเลือกตั้ง 